P6_TA(2007)0170

Ugrabitev novinarja Alana Johnstona v Gazi

Resolucija Evropskega parlamenta z dne 26. aprila 2007 o ugrabitvi novinarja Alana Johnstona v Gazi

Evropski parlament,

- ob upoštevanju člena 115(5) svojega Poslovnika,

A. ker so Alana Johnstona, novinarja televizijske mreže BBC, 12. marca 2007 v Gazi ugrabili oboroženi neznanci, ko se je vračal domov, in še vedno ni znano, kje je,

B. ker je Johnston zadnja tri leta kljub naraščajočemu nasilju živel v Gazi prav zato, da bi svetu poročal, kaj se tam dogaja,

C. ker so palestinski mediji, javnost in politiki z vseh strani ugrabitev obsodili, pozivajo k takojšnji izpustitvi novinarja in zahtevajo, da se ugrabljanje nasploh konča, kar je dokaz, da tamkajšnje prebivalstvo Johnstonovo delo zelo ceni,

D. ker je predsednik Palestinske nacionalne uprave Mahmud Abas javno izjavil, da obstajajo verodostojni dokazi o tem, da je Johnston še živ, da je na varnem in da je znano, katera skupina ga je ugrabila,

E. ker nobena skupina ni prevzela odgovornosti za ugrabitev Alana Johnstona, ki so jo obsodili predsednik Abas in vodje najpomembnejših palestinskih gibanj,

F. ker je bilo po podatkih organizacije Committee to Protect Journalists, organizacije Novinarji brez meja in Mednarodne zveze novinarjev (IFJ)na območju Gaze od avgusta 2005 ugrabljenih petnajst tujih novinarjev, tisočem po vsem svetu pa vsakodnevno grozijo ugrabitve, nasilje in ustrahovanje,

G. ker BBC upravičeno uživa ugled ene vodilnih svetovnih televizijskih mrež, ki pri poročanju spoštuje vrednote, kot sta nepristranskost in poštenost,

H. ker je svoboda tiska izjemno pomembna za demokracijo ter spoštovanje človekovih pravic in temeljnih svoboščin, saj ima ključno vlogo pri svobodi izražanja mnenj in idej, državljanom pa omogoča uspešno sodelovanje v demokratičnih procesih,

1. poziva k takojšnji in brezpogojni izpustitvi Alana Johnstona nepoškodovanega ter k njegovi vrnitvi na varno;

2. v teh hudih trenutkih izraža iskreno podporo Johnstonovi družini, pa tudi njegovim sodelavcem in upravi televizijske mreže BBC, ki so se neutrudno borili za to, da bi se javnost in politiki zavzeli za njegovo izpustitev;

3. izraža spoštovanje Alanu Johnstonu kot novinarju izjemne integritete, ki je za mrežo BBC delal šestnajst let, še zlasti pa za njegovo delo v zadnjih treh letih v Gazi, kjer je bil edini stalni tuji poročevalec iz večjih medijskih hiš;

4. izraža solidarnost s prizadevanji Mednarodne zveze novinarjev (IFJ) in njenih sindikalnih organizacij njenih članic, vključno s palestinskim novinarskim sindikatom, za Johnstonovo izpustitev in za novo mednarodno zavezo, da bodo grožnje neodvisnemu novinarstvu odpravljene; v zvezi s tem opominja na peticijo, ki jo je IFJ dne 19. aprila 2007 posredovala Palestinski nacionalni upravi, podpisalo pa jo je tudi 197 poslancev Evropskega parlamenta;

5. poziva Palestinsko nacionalno upravo, naj se bolj zavzame za Johnstonovo čimprejšnjo izpustitev, naj zagotovi, da bodo lahko novinarji v Gazi opravljali svoje delo brez strahu pred ugrabitvijo ali nadlegovanjem, ter poskrbi, da bodo vsi napadi na novinarje in druge civiliste temeljito raziskani in da bodo krivci sodno preganjani;

6. poziva službo Evropske komisije za tehnično pomoč na Zahodnem bregu in v Gazi, diplomatske predstavnike držav članic EU ter visokega predstavnika za skupno zunanjo in varnostno politiko, naj okrepijo in uskladijo dejavnosti za Johnstonovo izpustitev ter podprejo podobna prizadevanja Palestinske nacionalne uprave;

7. obsoja omenjeni dogodek in tudi vse druge primere nasilja in ustrahovanja, uperjenega proti neodvisnemu novinarstvu in svobodi izražanja; poudarja, da mora biti varnost novinarjev glavna skrb vseh, ki so zavezani odprti in demokratični družbi ter prizadevanju za mir po vsem svetu, v skladu z resolucijo varnostnega sveta Združenih narodov S/RES/1738 (2006), ki je bila soglasno sprejeta 23. decembra 2006;

8. naroči svojemu predsedniku, naj to resolucijo posreduje Svetu, Komisiji, visokemu predstavniku za skupno zunanjo in varnostno politiko, vladam in parlamentom držav članic, predsedniku Palestinske nacionalne uprave, palestinskemu zakonodajnemu svetu in generalnemu sekretarju ZN.

--------------------------------------------------